Regionsudvalgets resolution om "De seneste oversvømmelseskatastrofer i Europa og oprettelse af Den Europæiske Unions solidaritetsfond"

(2003/C 66/06)

REGIONSUDVALGET HAR -

under henvisning til artikel 159, stk. 3, i Traktaten om oprettelse af Det Europæiske Fællesskab,

under henvisning til Kommissionens forslag til Rådets forordning om oprettelse af Den Europæiske Unions solidaritetsfond (KOM(2002) 514 endelig),

under henvisning til udkast til betænkning fra Europa-Parlamentet om Kommissionens forslag til Rådets forordning om oprettelse af Den Europæiske Unions solidaritetsfond (PE 314.730),

og ud fra følgende betragtninger,

A. regioner og byer i EU og i ansøgerlandene blev i sommers ramt af alvorlige oversvømmelseskatastrofer,

B. disse katastrofer krævede utallige menneskeliv,

C. katastroferne greb ødelæggende ind i mange menneskers privatliv og arbejdsliv og vil få langsigtede sociale og økonomiske konsekvenser,

D. der blev forvoldt ødelæggelser på privatejendom, offentlige infrastrukturer og kulturmindesmærker for hidtil usete milliardbeløb,

E. naturkatastroferne går især ud over afgrænsede områder, hvorfor vurderingen af skaderne og retten til at ty til EU's solidaritetsfond også bør henhøre under de lokale og regionale myndigheders kompetence -

på sin 46. plenarforsamling den 10. oktober 2002 enstemmigt vedtaget følgende resolution.

1. Regionsudvalget giver udtryk for sin dybeste medfølelse og solidaritet med de omkomnes familier, venner og bekendte.

2. Regionsudvalget føler ligeledes med de medborgere, som blev ramt af og led tab ved oversvømmelseskatastrofen.

3. Regionsudvalget udtrykker dyb beundring for den solidaritet og utrættelige indsats, der blev udfoldet af de private hjælpere og de mange private og offentlige organisationer, som ufortøvet ydede hjælp til ofrene samt reddede mennesker ud af nødsituationer, trøstede dem og mildnede deres lidelser.

4. Regionsudvalget beundrer ligeledes den vilje, det mod og den beslutsomhed, hvormed de katastroferamte har taget hånd om deres egen skæbne og så hurtigt som muligt forsøger at overvinde katastrofens følger.

5. Regionsudvalget konstaterer, at katastrofens konsekvenser har europæisk rækkevidde, og at den europæiske solidaritet med oversvømmelsesofrene rækker hinsides alle partigrænser.

6. Regionsudvalget bifalder, at de europæiske institutioner - og i første række Europa-Kommissionen - meget hurtigt har vedtaget hjælpeforanstaltninger og foreslået langsigtede tiltag, som skal sætte EU i stand til at yde et bidrag til den kollektive solidaritet i sådanne situationer.

7. Regionsudvalget støtter fuldt og helt Kommissionens forslag til Rådets forordning om oprettelse af Den Europæiske Unions solidaritetsfond.

8. Regionsudvalget mener, at der i undtagelsestilfælde bør kunne ydes bistand ved enhver katastrofe, som har ramt en væsentlig del af befolkningen i de konkret berørte områder, uanset om de af Kommissionen foreslåede kvantitative kriterier ikke måtte være opfyldt.

9. Regionsudvalget konstaterer, at de interinstitutionelle forhandlinger om oprettelse af fonden må afsluttes hurtigt.

10. Regionsudvalget minder om, at det i sin udtalelse om "EU's regionalpolitiks struktur og målsætninger i sammenhæng med EU-udvidelsen og globaliseringen" af 15. februar 2001 slog til lyd for oprettelsen af et interventionsinstrument med henblik på alvorlige kriser af denne art.

11. Regionsudvalget fremhæver, at solidaritetsfonden adskiller sig fra strukturfonden og andre eksisterende fællesskabsinstrumenter, og at den kun skal finde anvendelse på helt store naturkatastrofer.

12. Regionsudvalget understreger, at en sådan fond i henhold til subsidiaritetsprincippet supplerer foranstaltninger truffet på nationalt, regionalt og lokalt plan.

13. Regionsudvalget udtrykker tilfredshed med, at gennemførelsen af beslutningen om tildeling af støtte skal baseres på tresidede aftaler under medinddragelse af de regionale eller lokale myndigheder, og opfordrer medlemsstaterne til at udnytte sådanne aftaler, da de på grundlag af en omfattende og tidlig inddragelse af disse myndigheder er garant for effektiv anvendelse af fællesskabsstøtten.

14. Regionsudvalget opfordrer til, at de berørte medlemsstater og regioner indrømmes det størst mulige ansvar for tildelingen af støtte samt for administrationen af og kontrollen med denne, uden at det går ud over Kommissionens og Revisionsrettens kontrolbeføjelser.

15. Regionsudvalget pointerer, at udbetalingen af denne akut nødvendige økonomiske bistand skal ske hurtigt, gennemsigtigt, fleksibelt, ubureaukratisk og retfærdigt.

16. Regionsudvalget bifalder, at medlemsstaterne, ansøgerlandene og de berørte regioner får mulighed for at reallokere en del af de strukturmidler, som er blevet bevilget for perioden 2000-2006, og udtrykker ligeledes tilfredshed med de særforanstaltninger, som foreslås på det landbrugspolitiske område.

17. Regionsudvalget understreger nødvendigheden af en omfattende og effektiv koordinering af alle lokale, regionale, nationale og europæiske hjælpeforanstaltninger, som skal foretages på stedet i de direkte berørte byer og regioner.

18. Regionsudvalget påpeger, at de lokale og regionale myndigheder som hovedaktører opfordres til dels via en gnidningsløs forvaltningsindsats, dels ved at stille alle disponible offentlige midler til rådighed at tilvejebringe forudsætningerne og rammevilkårene for, at skaderne kan udbedres hurtigst muligt, og der kan foretages en genopbygning og renovering af private og offentlige bygninger og institutioner samt af virksomheder, fabrikker og infrastrukturer.

19. Regionsudvalget understreger betydningen af, at EU's solidaritet også udstrækkes til de berørte ansøgerlande.

20. Regionsudvalget opfordrer medlemsstaterne, ansøgerlandene og regionerne til at give en egenansvarlig katastrofeforebyggelse høj prioritet og at tage de eksisterende foranstaltninger og strategier op til revision og genovervejelse, så de i givet fald kan bliver ført ajour; i den forbindelse udtrykkes der tilfredshed med Kommissionens planer om at udarbejde en ny europæisk strategi for kriseforebyggelse.

21. Regionsudvalget finder det bydende nødvendigt at udarbejde en udtalelse om de erfaringer og erkendelser, som de berørte byer og regioner til dato har gjort i forbindelse med oversvømmelseskatastrofen og afhjælpningen af dens følger, og derefter at stille denne udtalelse til rådighed for alle lokale og regionale myndigheder i EU og ansøgerlandene.

22. Regionsudvalget finder det påkrævet, at den viden om oversvømmelsesstyring og vandregulering, som findes i Europa, samles på ét sted, og har til hensigt på grundlag af denne viden at drøfte spørgsmålet om medlemsstaternes fremtidige vand- og oversvømmelsespolitik.

23. Regionsudvalget pålægger sin formand at oversende denne resolution til Rådet, Europa-Kommissionen, Europa-Parlamentet og de berørte kommuner og regioner.

Bruxelles, den 10. oktober 2002.

Albert Bore

Formand for

Regionsudvalget